મુંબઈમાં ફૂટ બ્રિજ તૂટી પડ્યો, 6 મોત, 34 ઘાયલ
મંગળવાર, માર્ચ 19 2019, 03:59 Hrs(IST)
નવગુજરાત સમય | Publish Date: Mar 14 2019 10:51PM
- નીચેથી પસાર થતાં કેટલાક કારચાલકોને પણ ઈજા, ઘાયલોમાંથી ઘણાંની હાલત નાજુક
- છત્રપતિ શિવાજી ટર્મિનસ રેલવે સ્ટેશને બનેલી ઘટના: રેલવે સ્ટેશન અને અઝાદ મેદાનને જોડતા અને 'કસાબ બ્રિજ' તરીકે ઓળખાતા પુલનો એક ભાગ નીચે ધરબી ગયો
મુંબઈમાં વધુ એક ફૂટ ઓવરબ્રિજ તૂટી પડવાની ઘટના બની છે જેમાં છ લોકોએ જીવ ગુમાવ્યા છે. છત્રપતિ શિવાજી ટર્મિનસ(CST) નજીક આવેલો ફૂટઓવરબ્રિજનો એક ભાગ ગુરુવારે સાંજે અચાનક નીચે ધરબી ગયો હતો જેના કારણે તેના કાટમાળમાં ઘણાં લોકો દટાઈ ગયાં હતાં.
છત્રપતિ શિવાજી મહારાજ ટર્મિનસ રેલવે સ્ટેશન અને આઝાદ મેદાનને જોડતા આ બ્રિજને મુંબઈગરાઓ 'કસાબ' બ્રિજ કહે છે. આ બ્રિજ ટાઈમ્સ ઓફ ઈન્ડિયાની બિલ્ડિંગ નજીક આવેલો છે અને મુંબઈમાં જ્યારે પાકિસ્તાની આતંકવાદીઓએ આતંક મચાવ્યો ત્યારે ફોટોગ્રાફરે અહીંથી કસાબને કેમેરામાં ઝડપી લીધો હતો.
આ ઘટનામાં છ જણનાં મોત થયાં છે જ્યારે ૩૪ને ઈજા પહોંચી છે. રિપોર્ટ પ્રમાણે ઘવાયેલાઓમાંથી કેટલાકની હાલત અત્યંત નાજુક છે. મૃત્યુ પામેલામાં બે મહિલાની ઓળખ અપૂર્વા પ્રભુ(૩૫ વર્ષ) અને રંજના તામ્બે(૪૦ વર્ષ) તરીકે થઈ છે. આ બંને મહિલાઓ જીટી હોસ્પિટલમાં કામ કરતી હતી. ચોથા હતભાગી વ્યક્તિનું નામ ઝાહિદ હોવાનું બહાર આવ્યું છે. જે લોકો કાટમાળમાં દબાયેલા હતા તેમની બચાવવાની કામગીરી તાબડતોબ હાથ ધરવામાં આવી હતી.
નીચેથી પસાર થતાં કેટલાક કારચાલકોને પણ ઈજા, ઘાયલોમાંથી ઘણાંની હાલત નાજુક
ફૂટઓવર બ્રિજ પરથી લોકો પસાર થઈ રહ્યા હતા ત્યારે ગુરુવારે સાંજે ૭.૩૦ કલાકે અચાનક બ્રિજનો એક મોટો ભાગ ધડામ કરતો નીચે પડ્યો હતો, તેમ રેલવેના અધિકારીઓએ જણાવ્યું હતું. બ્રિજ જ્યારે નીચે ધસ્યો ત્યારે નીચેથી કેટલાક કારચાલકો પસાર થઈ રહ્યા હતા. અધિકારીઓના જણાવ્યા પ્રમાણે કેટલાક કારચાલકોને પણ આ દુર્ઘટનામાં ઈજા પહોંચી છે.
ઘવાયેલા લોકોને નજીકની સેન્ટ જ્યોર્જ હોસ્પિટલમાં સારવાર અપાઈ રહી છે જ્યારે અન્ય કેટલાક ઈજાગ્રસ્તોને જીટી હોસ્પિટલમાં લઈ જવામાં આવ્યાં છે. એનડીઆરએફના ૪૫ જવાનોને બચાવકાર્ય માટે મોકલી દેવામાં આવ્યા છે જ્યારે મુંબઈ ફાયરબ્રિગેડની ટીમને પણ ઘટનાસ્થળે તૈનાત કરી દેવામાં આવી છે. રિજનલ રિસ્પોન્સ સેન્ટર, મુંબઈની ટીમ પણ ઘટનાસ્થળે પહોંચી ગઈ છે.
લવે સ્ટેશન અને અઝાદ મેદાનને જોડતા અને 'કસાબ બ્રિજ' તરીકે ઓળખાતા પુલનો એક ભાગ નીચે ધરબી ગયો
રેલવે મંત્રાલયે કહ્યું હતું કે, આ બ્રિજ બૃહદમુંબઈ મ્યુનિસિપલ કોર્પોરેશન(બીએમસી)ને છે. જોકે, તેમણે એમ કહ્યું હતું કે, તેઓ ભોગ બનેલાઓને કોઈપણ મદદ કરી રહ્યા છે.
દોઢ વર્ષમાં ત્રીજી દુર્ઘટના
અંધેરીમાં એક ફૂટ ઓવરબ્રિજ તૂટી પડ્યો પછી સુરક્ષાનું ઓડિટ કરવાનો નિર્ણય કરાયો હતો. કુલ ૪૦૦ ફૂટઓ‌વર બ્રિજની સુરક્ષા ચકાસણી કરવામાં આવી હતી પણ તેમાં સીએસટી બ્રિજનો સમાવેશ નહોતો. ગયા વર્ષે જુલાઈ મહિનામાં અંધેરી સ્ટેશન નજીક વીલે પાર્લે જતો દક્ષિણ તરફનો રોડ ઓવર બ્રિજ તૂટી પડ્યો હતો. આ ઘટનામાં છને ઈજા પહોંચી હતી. સપ્ટેમ્બર ૨૦૧૭માં પરેલ-એલફિનસ્ટન સ્ટેશન રોડનો કનેક્ટિંગ ફૂટ ઓવરબ્રિજ તૂટી પડતાં ૨૩નાં મોત થયાં હતાં અને ૩૦ને ઈજા પહોંચી હતી. દુખ:દ બાબત તો એ છે કે જ્યારે પણ આવી કોઈ દુર્ઘટના બને છે ત્યારે રેલવે અને બીએમસી એકબીજા પર આક્ષેપ કરવા મંડી પડતાં હોય છે.
છત્રપતિ શિવાજી ટર્મિનસ રેલવે સ્ટેશને બનેલી ઘટના
છત્રપતિ શિવાજી મહારાજ ટર્મિનસ રેલવે સ્ટેશન અને આઝાદ મેદાનને જોડતા આ બ્રિજને મુંબઈગરાઓ 'કસાબ' બ્રિજ કહે છે